সুদমুক্ত ঋণে গাড়ি চান দুদক কর্মকর্তারাও
উপসচিব, যুগ্মসচিব, অতিরিক্ত সচিব ও সচিবদের মতো সুদমুক্ত বিশেষ অগ্রিম ঋণে গাড়ি সুবিধা চান দুর্নীতি দমন কমিশনের (দুদক) কর্মকর্তারাও।





পরিচালক পর্যায়ের কর্মকর্তাদের সংশ্লিষ্ট নীতিমালার আওতাভুক্ত করতে মন্ত্রিপরিষদ বিভাগে চিঠি দিয়েছে দুদক। জবাবে মন্ত্রিপরিষদ বিভাগ বলেছে- এটি কার্যকর হলে প্রশাসনিক জটিলতার সৃষ্টি হতে পারে।




কাজেই বিষয়টি বিবেচনা করার অবকাশ নেই। অন্যদিকে সুদমুক্ত ঋণে গাড়ি সুবিধা দেয়ার দাবি তুলেছে পুলিশ ক্যাডারের কর্মকর্তারাও। খবর সংশ্লিষ্ট সূত্রের।
১২ ডিসেম্বর দুদক থেকে মন্ত্রিপরিষদ বিভাগে এ সংক্রান্ত চিঠি দেয়া হয়। এতে বলা হয়- ‘প্রাধিকারপ্রাপ্ত সরকারি কর্মকর্তাদের সুদমুক্ত বিশেষ অগ্রিম এবং গাড়ি সেবা নগদায়ন নীতিমালা, ২০১৭ (সংশোধিত)’ অনুযায়ী উপসচিব থেকে তদূর্ধ্ব কর্মকর্তাদের গাড়ি সেবা নগদায়নের সুবিধা দেয়া হচ্ছে। ইতিমধ্যে জাতীয় সংসদ সচিবালয়ের উপসচিব পদমর্যাদার কর্মকর্তাদেরও এই সুবিধা দেয়ার সিদ্ধান্ত হয়েছে।
এছাড়া রাষ্ট্রায়ত্ত ব্যাংক ও আর্থিক প্রতিষ্ঠানে কর্মরত সহকারী মহাব্যবস্থাপক এবং তদূর্ধ্ব কর্মকর্তাদেরও গাড়ি ঋণ সুবিধা দেয়া হচ্ছে। দুর্নীতি দমন কমিশন (কর্মচারী) চাকরি বিধিমালা, ২০০৮-এর তফসিল-১ অনুযায়ী দুদকের পরিচালকের পদটি উপসচিব সমমর্যাদার হওয়ায় তারা এ সুবিধা পাওয়ার যোগ্য মর্মে কমিশন মনে করে।
দুদকের বর্তমান জনবল কাঠামো অনুযায়ী পরিচালকের পদ মোট ৩৭টি। এর মধ্যে ২২ জনই দুদকের নিজস্ব কর্মকর্তা। বাকিরা প্রশাসন ক্যাডার ও অন্যান্য সংস্থা থেকে প্রেষণে এসেছেন। এমতাবস্থায় দুদকের পরিচালক পদটিকে এই নীতিমালার আওতায় আনার অনুরোধ জানানো হয়।
দুদকের এই প্রস্তাব নাকচ করে দিয়ে ২৩ ডিসেম্বর চিঠির জবাব দেয় মন্ত্রিপরিষদ বিভাগ। এতে বলা হয়, জনপ্রশাসন মন্ত্রণালয়ের ‘প্রাধিকারপ্রাপ্ত সরকারি কর্মকর্তাদের সুদমুক্ত বিশেষ অগ্রিম এবং গাড়ি সেবা নগদায়ন নীতিমালা, ২০১৭ (সংশোধিত)’ অনুযায়ী প্রাধিকারপ্রাপ্ত কর্মকর্তা অর্থ ‘সরকারের উপসচিব, যুগ্মসচিব, অতিরিক্ত সচিব ও সচিব’ উল্লেখ করা হয়েছে।
২৩ অক্টোবর মন্ত্রিপরিষদ বিভাগের পরিপত্রে সরকারের বিভিন্ন পদনাম ও পদবি বিষয়ে সুস্পস্ট নির্দেশনা রয়েছে। এক্ষেত্রে উপসচিব পদমর্যাদাসম্পন্ন কোনো পদের উল্লেখ নেই।
দুদকের প্রস্তাব নাকচ করে চিঠিতে বলা হয়, দুদকের নিজস্ব পরিচালকদের এই নীতিমালার আওতাভুক্ত করা হলে অন্যান্য সংস্থায় কর্মরত একই পদমর্যাদার অসংখ্য কর্মকর্তা এর অধীনে আসার দাবি জানাবেন।
এতে সুদমুক্ত বিশেষ অগ্রিম এবং গাড়ি সেবা নগদায়নের ক্ষেত্রে প্রশাসনিক ও আর্থিক জটিলতার সৃষ্টি হবে এবং সরকারের ব্যয় বৃদ্ধি পাবে। তবে চিঠিতে দুদক উল্লেখিত সরকারের অন্যান্য সংস্থার কর্মকর্তাদের সুদমুক্ত গাড়ি সুবিধা পাওয়ার বিষয়ে কোনো ব্যাখ্যা দেয়া হয়নি।
এ প্রসঙ্গে মন্ত্রিপরিষদ বিভাগের দায়িত্বশীল কোনো কর্মকর্তা নাম প্রকাশ করে মন্তব্য করতেও রাজি হননি। তবে নাম প্রকাশে অনিচ্ছুক একাধিক কর্মকর্তা যুগান্তরকে জানান, উপসচিব, যুগ্মসচিব, অতিরিক্ত সচিব ও সচিব ছাড়াও সুদমুক্ত গাড়ি সুবিধা একাধিক সংস্থার সমমর্যাদার কর্মকর্তারা পাচ্ছেন।
যা দুদকের চিঠিতে সুস্পষ্ট করে উল্লেখ করা হয়েছে। কিন্তু দুদকের কর্মকর্তাদের কেন দেয়া হবে না তা তাদের জানা নেই। ঊর্ধ্বতন কর্তৃপক্ষের নির্দেশেই এ সিদ্ধান্ত হয়েছে বলে জানান তারা।
নাম প্রকাশে অনিচ্ছুক দুদকের একজন পরিচালক যুগান্তরকে বলেন, দুদককে শক্তিশালী করতে চাইলে প্রথমেই দুদকে কর্মরত কর্মকর্তা-কর্মচারীদের প্রয়োজনীয় সুযোগ-সুবিধা নিশ্চিত করতে হবে। সরকারের অন্যান্য সংস্থার তুলনায় দুদক স্টাফদের অভাব-অনটন বেশি থাকলে দুর্নীতি ধরবে কিভাবে? বরং বৈষম্যের শিকার হলে তারা নিজেরা হতাশাগ্রস্ত হয়ে পড়বেন।
দুদকের আসল উদ্দেশ্য ব্যাহত হবে। তিনি আরও বলেন, বড় বড় দুর্নীতিবাজের বিষয়ে তদন্ত করতে গিয়ে দুদকের প্রথম শ্রেণির কর্মকর্তারা ঝুঁকির মধ্যে থাকলেও তাদেরই কোনো ঝুঁকিভাতা নেই। তদন্ত কর্মকর্তারা অফিসিয়াল গাড়িতে যাতায়াত করলেও তাদের সার্বক্ষণিক কোনো গাড়ি সুবিধা নেই।
দুদকের মতো সুদমুক্ত গাড়ি সুবিধা দেয়ার দাবি তুলেছে পুলিশ ক্যাডারের কর্মকর্তারাও। চলতি মাসের প্রথমদিকে পুলিশ সপ্তাহের অনুষ্ঠানে সরকারের উপসচিবদের মতো পুলিশ কর্মকর্তাদেরও (এসপি পদমর্যাদা) সুদমুক্ত গাড়ি কেনার ঋণ দাবি করেছেন। তাদের দাবি অনুযায়ী পুলিশ সুপার থেকে ওপরের পর্যায়ের কর্মকর্তারা এ গাড়ি সুবিধার আওতায় থাকবেন।
প্রধানমন্ত্রী শেখ হাসিনার সঙ্গে পুলিশের ঊর্ধ্বতন কর্মকর্তাদের এক বৈঠকে এ দাবি জানানো হয় বলে সংশ্লিষ্ট সূত্র জানিয়েছে। দাবিতে তারা বলেন, এর আগের অর্থমন্ত্রী পুলিশ ক্যাডারকে এই সুবিধা দেয়ার আশ্বাস দিলেও তা বাস্তবায়ন হয়নি।
প্রসঙ্গত, বর্তমানে সরকারের উপসচিব থেকে শুরু করে তারও উচ্চ পদে গাড়ি কেনার জন্য সরকার এককালীন ৩০ লাখ টাকা ঋণ পাওয়ার সুবিধা দিয়ে আসছে।
‘বিশেষ অগ্রিম’ নামের এই ঋণের বিপরীতে তাদের কোনো সুদ পরিশোধ করতে হবে না। আবার সেই টাকা দিয়ে কেনা গাড়ির রক্ষণাবেক্ষণ, জ্বালানি খরচ ও চালকের বেতন বাবদ সরকার মাসে আরও ৫০ হাজার টাকা করে দিচ্ছে।

উপসচিব, যুগ্মসচিব, অতিরিক্ত সচিব ও সচিবদের মতো সুদমুক্ত বিশেষ অগ্রিম ঋণে গাড়ি সুবিধা চান দুর্নীতি দমন কমিশনের (দুদক) কর্মকর্তারাও।